HR
30.12.2022.
Službeni list Europske unije
C 498/1
I. (Rezolucije, preporuke i mišljenja)
REZOLUCIJE
ODBOR REGIJA 151.
PLENARNO ZASJEDANJE OR-a, 11.10.2022.–12.10.2022.
Rezolucija Europskog odbora regija o stanju regija i gradova u Europskoj uniji
(2022/C 498/01)
EUROPSKI ODBOR REGIJA (OR),
UZIMAJUĆI U OBZIR:
— svoje „Godišnje izvješće EU-a o stanju regija i gradova za 2022.”, koje se temelji na uključivom pristupu poduprtom činjenicama i dokazima i koje sadržava regionalni i lokalni barometar u kojem se iznose stajališta lokalnih i regionalnih predstavnika, kao i raznih partnera i institucija (1) te koje donositeljima političkih odluka na europskoj, nacionalnoj, regionalnoj i lokalnoj razini pruža dokaze i ključne preporuke o najvažnijim izazovima za sljedeću godinu;
— ishod Konferencije o budućnosti Europe i brojne prijedloge od izravne važnosti za lokalne i regionalne vlasti, koje imaju presudnu ulogu u pronalaženju rješenja za pitanja koja zabrinjavaju građane;
— govor o stanju Unije 2022.
koji je predsjednica Europske komisije održala 14. rujna 2022. i pismo namjere predsjednici Europskog parlamenta i predsjedniku Vijeća;
BUDUĆI DA:
— nezakoniti i neopravdani ruski rat protiv Ukrajine prouzročio je i još uvijek uzrokuje smrt i uništenje, prisiljavajući milijune ljudi da napuste svoje domove i potraže utočište na drugom kraju Ukrajine ili u Europskoj uniji, posebno u njezinim istočnim državama članicama, u kojima su lokalne i regionalne vlasti prva razina koja pruža potporu;
— osim učinka klimatskih promjena, posljedica pandemije bolesti COVID-19 i poremećaja u trgovini, posljedice rata u Ukrajini još su jedan element opterećenja za mnoga kućanstva, mala i srednja poduzeća te lokalne i regionalne vlasti diljem EU-a jer uzrokuju znatan dodatan pritisak u smislu cijena energije i hrane te stalno rastuće inflacije;
1. naglašava da OR-ovo Godišnje izvješće EU-a o stanju regija i gradova pokazuje zabrinjavajuće povećanje teritorijalnih razlika unutar EU-a, nastalo kao posljedica pandemije COVID-a 19, rata u Ukrajini i ubrzavanja klimatskih promjena;
(1)
https://cor.europa.eu/hr/our-work/Pages/State-of-Regions-and-Cities-2022.aspx?origin=spotlight